རྒྱ་ནག་སྲིད་གཞུང་གིས་འདི་འགེབས་སྲུང་བྱེད་པའམ་འགྱུར་བ་གཏོང་བའི་འབད་བརྩོན་བྱེད་བཞིན་པ་འདི་ནི་བལ་ཡུལ་མི་དམངས་ལ་དམའ་འབེབས་ཤིག་རེད་ལ་བཙན་རྒྱལ་རིང་ལུགས་ལོ་རྒྱུས་ཀྱི་བྱ་སྤྱོད་ཅིག་ཀྱང་རེད།རྒྱ་ནག་གིས་བོད་བཙན་བཟུང་བྱས་པའི་ཁུངས་སྐྱེལ་ར་སྤྲོད་དེ་ལོ་རྒྱུས་ཀྱི་རྟོག་བཟོ་ཞིག་ལ་རག་ལས་ཡོད་སྟབས་རྒྱ་ནག་གིས་རྒྱལ་ཁབ་གཞན་པ་ཚོས་ཀྱང་རང་གི་བསྐྱར་གསོ་རིང་ལུགས་དེ་རྒྱུན་འཁྱོངས་བྱེད་པའི་རེ་བ་བཏོན་ཡོད།རྒྱ་གཞུང་གིས་བལ་ཡུལ་མི་དམངས་ལ་མཚམས་རེར་བོད་ཀྱི་གནད་དོན་ཐད་ནས་ཁོང་ཚོའི་རང་དབང་རང་བཙན་གྱི་བདག་དབང་དང་རྒྱལ་ཁབ་ཀྱི་ལོ་རྒྱུས་བརྩི་མེད་དུ་གཏོང་དགོས་པའི་ཐུབ་ཚོད་གཏོང་གི་ཡོད་པ་དེར་རྒྱལ་ཁ་ཐོབ་ཀྱིན་ཡོད་ནའང་བལ་ཡུལ་གྱིས་མཉམ་འབྲེལ་རྒྱལ་ཚོགས་ནང་འཛམ་གླིང་གི་གར་སྟེགས་ཀྱི་མདུན་ནས་བོད་འདི་སྔོན་ཆད་རང་དབང་རང་བཙན་གྱི་རྒྱལ་ཁབ་ཅིག་ཡིན་པར་ངོས་འཛིན་བྱས་པའི་ལོ་རྒྱུས་ཀྱི་བདེན་དོན་ཡིག་ཆ་དེ་ནག་གསུབ་ཏུ་གཏོང་མི་ཐུབ་ཅིང༌།བལ་ཡུལ་མི་དམངས་ཚོར་ཁོང་ཚོའི་རང་ཉིད་ཀྱི་རྒྱལ་ཁབ་ཀྱི་ལོ་རྒྱུས་ལ་ཁས་ལེན་བྱེད་དུ་མི་འཇུག་པའི་ཐུབ་ཚོད་གཏོང་མི་རུང༌།